送族甥遊學臨安
作者：李彌遜
朝代：宋

paragraphs: 薰風未放槐花黄，舉子技癢撩枯腸。
短衾不眠中夜起，鷄鳴刷羽摩參商。
山行未盡趁落日，夜榜欲去驚鳴榔。
男兒胸中小天下，大笑鑿石分餘光。
君今懷璧自荐達，筆端娓娓陳虞唐。
明時三面網英俊，平地一日看騰驤。
青錢淡墨何足慕，闊步直入鴛雛行。
歸懸金印大如斗，里官負弩驅旗槍。
向來絃歌久未効，即遣士氣俱軒昻。
吾衰不能効犖确，尚能杖履攜壺漿。